Coba jelasin Latar wingking dari Tracy Letts dalam bahasa jawa dong

Letts lair ing Tulsa, Oklahoma, putranipun panyerat misuwur, Billie Letts (née Gipson) lan profesor ugi juru paraga, Dennis Letts. Piyambakipun gadhah kalih rakamas, Shawn, juru musik jazz lan panata musik, lan Dana. Letts ageng wonten ing Durant, Oklahoma lan nglampahi pawiyatan ing Durant High School dasawarsa 1980-an. Salajengipun piyambakipun ngalih wonten Dallas, nyambut damel minangka bakul saking katebihan sinambi miwiti kiprahipun minangka juru paraga kanthi maragani lakon anggitanipun Jerry Flemmons, O Dammit!, ingkang dipunsengkuyung déning Southern Methodist University.

Ing yuswa 20 taun, Letts ngalih wonten Chicago, nyambut damel sewelas taun ing Steppenwolf Theatre Company lan Famous Door. Dumugi sapunika piyambakipun taksih lelabetan minangka péranganing Steppenwolf. Piyambakipun yasa Bang Bang Spontaneous Theatre, ingkang anggotanipun antawisipun Greg Kotis (panampi bebungah Tony Award lumantar Urinetown), Michael Shannon (mblebet nominasi ing Academy Award lumantar Revolutionary Road), Paul Dillon, lan Amy Pietz. Taun 1991, Letts nyerat lakon Killer Joe. Kalih taun salajengipun, maragani ing The Next Lab Theater Chicago, lajengThe 29th Street Rep in NYC. Lakon Killer Joe punika dipunpéntasaken ing langkung saking 15 nagari lan kalih basa. Letts sesémahan kaliyan juru paraga wanita Carrie Coon (ingkang naté dados juru paraga ing filem Who's Afraid of Virginia Woolf?,) wulan Sèptèmber 2013.

Letts sampun nyerat skénario kanggé filem Bug ingkang dipunsutradarani William Friedkin, dipunangkat saking lakon anggitanipun piyambak, Killer Joe dipunsutradarani Friedkin, dipunangkat saking lakon anggitanipun piyambak, lan August: Osage County bilih sutradharanipun John Wells, ugi dipunangkat saking lakon anggitanipun ingkang kasil menang wonten adicara Pulitzer-Prize lan Tony Award kanthi sesirah ingkang sami.

Lumantar Killer Joe, Letts mlebet nominasi Saturn Award wonten pahargyan The Academy of Science Fiction, Fantasy & Horror Films, USA, minangka Panganggit Paling Saé. Taun 2007, piyambakipun ugi ngayahi minangka juru damel palaksana ngrangkep maragani filem cekak Cop Show, ingkang dipunsutradarani Leo Benvenuti lan Steve Rudnick. Kajawi punika, ugi maragani ing filem Danny Pudi.

Letts naté maragani senator Amérikah Sarékat Andrew Lockhart ing adicara televisi Showtime mangsa kaping tiga, damelanipn Homeland. Lumantar kaparagan punika, piyambakipun mlebet nominasi ing Screen Actors Guild taun 2013. Piyambakipun maragani malih ing mangsa kaping sekawan, sesarengan kaliyan Lockhart minangka Direktur CIA.

Letts ugi maragani ing Prison Break (minangka Peter Tucci), The District (minangka Brad Gilroy), Strong Medicine (minangka Ken), Profiler (minangka Mr. Adams), Judging Amy (minangka Mr. Kleinman), The Drew Carey Show (minangka Lomax), Seinfeld, Early Edition (minangka Jonathan/Marksman), lan Home Improvement (minangka Henry).

Ing filem biyoskup, Letts maragani pakaryanipun Audrey Wells sesirah Guinevere (minangka Zack), pakaryanipun  Stuart Baird sesirah U.S. Marshals (minangka Sheriff Poe), Chicago Cab (minangka pandhemen olahraga), Straight Talk (minangka Sean), Paramedics (minangka ingkang gadhah van), lan The Big Short (minangka Lawrence Fields). Kajawi punika, Letts ugi dados paraga panyengkuyung minangka Dean Caudwell ing Indignation (2016), satunggalipun filem ingkang dipunangkat saking novèl anggitanipun Philip Roth kanthi sesirah ingkang sami, dipunbabar taun 2008.